Twaqqaf Kumitat Nazzjonali għaż-żoni Turistiċi bl-għan li jżomm is-settur tat-turiżmu aġġornat u fi stat tajjeb.  Fost l-oħrajn, dan il-kumitat se jkun qed iħares u jiddiskuti affarijiet li jikkonċernaw lis-setturi affetwati f’dik iż-żona, jassigura li l-affarijiet bażiċi u xogħol ta’ manutenzjoni isir kif suppost, jikkoordina l-immaniġjar tax-xogħlijiet u l-bżonnijiet pubbliċi fiż-żoni u jżid il-valur u jtejjeb id-dehra ta’ dawn iż-żoni turistiċi. Il-Kumitat Nazzjonali għaż-żoni turistiċi se jkollu tliet kumitat reġjonali fi ħdanu: dak tat-Tramuntana li jinkludi Buġibba, il-Qawra, San Pawl il-Baħar u il-Mellieħa; taċ-Ċentru li jinkludi Paceville, San Ġiljan u tas-Sliema; u tan-Nofsinhar li jinkludi Wied il-Għajn, Marsaxlokk Birzebbugia u l-Qrendi (Wied iż-Żurrieq). Hemm ukoll tliet postijiet storiċi – l-Imdina, l-Belt Valletta u l-Cottonera li diġa għandhom il-kumitat ta’ rijabilitazzjoni tagħhom. Għawdex ma ġiex inkluż f’dawn iż-żoni minħabba raġunijiet loġistici u se jiġi trattat indipendentament. Il-Ministru tat-Turiżmu Karmenu Vella, qal lil Television Malta li dan il-kumitat se jgħin sabiex ikun hemm koordinament bejn il-Ministeri waqt li jkunu qed iwettqu x-xogħlijiet. L-idea hi l-ewwel jiġu identifikati x’inhu il-problemi, infasslu programm ta’ kif dawk il-problemi iridu jiġu ndirizzati u min hu dak il-Ministeru responsabbli għal dawk il-problemi, biex imbagħad nibdew nimplimentaw dak il-programm li jkunu imfassal. F’kull żona se jkun hemm persuna li jmexxi u Perit. Fost il-problemi li bdew jiġu identifikati f’dawn iż-żoni hemm tat-tindif. Dan il-kumitat se jkun immexxi minn Joe Cassar li ġie appuntat mill-Uffiċju tal-Prim Ministru, flimkien ma’ George Micallef li ġie appuntat mill-Awtorirta għat-Turiżmu. Membri oħra f’dan il-kumitat se jkun rapreżentanti tal-Ministeru għat-Trasport u l-Infrastruttura, għas-Segretarjat Parlamentari għall-Gvern lokali, l-Awtorita’ tat-Turiżmu, il-Pulizija, il-MEPA u rapreżentanti mil-kumitati reġjonali taż-żoni turistiċi.  Rapreżentanti tal-Awtoritajiet tas-Saħħa, tal-iżvilupp sostenibbli l-ambjent, tal-kumitat għall-persuni b’diżabilta’ se jiġu msejħa biex jipparteċipaw f’dan il-kumitat meta id-diskussjoni tkun tikkonċernahom. Is-Segretarju Parlamentari Michael Farrugia qal li s-sajf li ġej għandu jkun aktar organizzat billi il-bajjiet, siti għall-Caravans u l-imwejjed u s-siġġijiet tar-ristoranti se jkunu regolarizzati.